## Universitats concedix les beques Manuela Solís a prop de 5.000 estudiants en el curs 2023-2024

*** L’import total destinat a les ajudes arriba als 18,1 milions d’euros
* Este programa reforça el compromís de la Generalitat amb la igualtat d’oportunitats en l’accés a l’educació superior**

La Conselleria d’Educació, Cultura, Universitats i Ocupació ha concedit les beques Manuela Solís per al curs 2023-2024, que beneficien un total de 4.994 estudiants d’universitats públiques i privades de la Comunitat Valenciana, així com de l’Institut Superior d’Ensenyances Artístiques (ISEACV).

L’import distribuït en estes beques ha sigut de 18.130.750 euros, una xifra que reforça el compromís del Consell amb l’educació superior.

Respecte al curs anterior, s’ha produït un increment significatiu en el nombre de beneficiaris: de 4.107 estudiants en universitats públiques s’ha passat a 4.551, i en universitats privades, de 134 a 293 estudiants beneficiats. A més, enguany s’han inclòs per primera vegada els estudis d’ensenyances artístiques superiors i s’han concedit 150 beques, el 32 % de les sol·licituds presentades.

Les beques Manuela Solís, creades per a reduir l’exclusió educativa i promoure la igualtat d’oportunitats, atorguen un màxim de 6.000 euros anuals per persona beneficiària, en funció de la seua situació econòmica i el seu rendiment acadèmic. Així mateix, el programa continua prestant especial atenció a col·lectius vulnerables, com persones extutelades, víctimes de violència de gènere, persones amb discapacitat i aquelles amb protecció internacional.

Fecha: 25/10/2024